Nakon što je GNK Dinamo odbio izdati akreditacije internetskom portalu Index.hr, priopćenjem se oglasio i Hrvatski zbor sportskih novinara.

"Hrvatska je ušla u Europu, a GNK Dinamo se vratio u balkansku krčmu! Kako drukčije opisati kukavičko bježanje od javnosti manirom uvrijeđenog djeteta – zabranom ulaska u klupske prostorije, na utakmice i treninge GNK Dinamo izvjestiteljima portala Index.hr ?

Još jednom se poznati nogometni moćnik iskaljuje na novinarima, a mi kao novinarska udruga još jednom moramo reagirati na taj sraman čin prepun opasnih namjera. Jer, znamo, niti se jedna hrvatska medijska kuća neće solidarizirati s Indexom i odbiti pratiti ovakve osobe i klub u cjelini, nitko od aktualne nogometne vlasti „neće niti primijetiti“ što se događa, a aktualna vlast, poglavito sudska ionako se pravi da čelnik kluba iz Maksimirske 128 živi urednim životom nevina djeteta kad ga do danas još nisu osudili za divljački nacionalistički i rasistički ispad od prije nekoliko mjeseci. Kad bi bilo pravde i pravice, takve bi osobe odavno bile udaljene iz sporta, pa ne bismo morali uporno, stalno i ponekad se čini - uzaludno upozoravati da se tako širi opasna bolest. No, nije uzaludno. Kad-tad će ovakvoj samovolji doći kraj!

U potpunosti zato podržavamo kolege iz portala Index.hr-a u njihovom obraćanju europskim nogometnim čelnicima u UEFI, nadamo se da će i ostale sportske institucije reagirati, kao i nadležno ministarstvo, a HZSN će svakako obavijestiti krovnu udrugu, AIPS, kako bi Index.hr imao punu novinarsku potporu u prijavi neciviliziranog ponašanja u sportu."